Октопод (сериал)
„Октопод“ () е италианска телевизионна сага, състояща се от десет сезона, излъчени между 1984 г. и 2001 г. Сериалът има световна популярност. Сюжетът му се върти около неуспешната борба на италианската полиция с мафията. В него взимат участие известните италиански актьори Микеле Плачидо, Ремо Джироне, Джулияна Де Сио, Виторио Медзоджорно, Раул Бова, Симона Кавалари, както и българските актьори Стефан Данаилов, Иван Янчев, Ириней Константинов, Анна Мария Петрова-Гюзелева, Нели Топалова, френските актьори Патрисия Миярде и Франсоа Перие, бразилската звезда Флоринда Болкан, германските актьори Ролф Хопе, Гедеон Буркхард и Аня Клинг и много други. Музиката на първи сезон е на Риц Ортолани, а на останалите сезони – на италианския композитор на филмова музика Енио Мориконе. 

В България излъчването на сериала започва през 1987 г.

Списък на сезоните 
 „Октопод“ (1984), 6 епизода, режисьор Дамяно Дамяни
 „Октопод 2“ (1985), 6 епизода, режисьор Флорестано Ванчини
 „Октопод 3“ (1987), 7 епизода, режисьор Луиджи Перели
 „Октопод 4“ (1989), 6 епизода, режисьор Луиджи Перели
 „Октопод 5: Сърцевината на проблема“ (1990), 5 епизода, режисьор Луиджи Перели
 „Октопод 6: Последната тайна“ (1992), 6 епизода, режисьор Луиджи Перели
 „Октопод 7: Разследването на смъртта на комисар Катани“ (1995), 6 епизода, режисьор Луиджи Перели
 „Октопод 8: Скандалът“ (1997), 4 епизода (2 части), режисьор Джакомо Батиато
 „Октопод 9: Пактът“ (1998), 4 епизода (2 части), режисьор Джакомо Батиато
 „Октопод 10“ (2001), 4 епизода (2 части), режисьор Луиджи Перели

Първи сезон 
Първият сезон на „Октопод“ е режисиран от Дамяно Дамяни. Епизодите са заснети в сицилианския град Трапани и на места в Рим, а сцените в планините и на езерото са заснети в Хорген и Женевското езеро, Швейцария. Излъчени са през 1984 година. Основната тема на филма е местният трафик на оръжия и наркотици, разследван от комисар Корадо Катани (Микеле Плачидо), който е назначен като заместник в градската полиция след като неговият предшественик, комисар Маринео, е убит от мафията. Особено впечатление прави изключително реалистичното изобразяване на насилието и безсърдечието на членовете на организираната престъпност, което и до днес остава най-отличителният белег на продукцията. В епизодите Плачидо си партнира главно с младата наркоманка Тити Печи Шалоя (изиграна от Барбара Де Роси), която е жертва на мръсните сделки на семейството си. Като ключов персонаж се появява и мистериозната и властна графиня Олга Камастра (Флоринда Болкан). Главният антагонист, както в първия така и във втория сезон, е адвокат Теразини (Франсоа Перие), в този сезон заедно със Санто Чирина (изпълнен от Анджело Инфанти). Успехът на сериала е изключителен, като рейтингът се покачва с всеки следващ излъчен епизод – първият е гледан от 8 милиона италианци, а шестият – от 15 милиона.

Сюжет 
В сицилианския град (във филма името на града не се споменава, в книгата е град Трапани) нов опитен професионалист, комисар Корадо Катани, е назначен на мястото на убития шеф на криминалната полиция Аугусто Маринео. Катани пристига със съпругата си Елза и 12-годишната дъщеря Паола. На погребалната служба на Маринео, в разговор с неговия приятел и подчинен Лео Де Мария, той научава, че в същия ден, когато е убит комисарят, е настъпила друга смърт - маркиза Елеонора Печи-Шалоя се самоубива. Убийца застрелва Лео Де Мария посред бял ден в кафене.

Разследвайки убийството на Де Мария, Катани тръгва по следите на местния търговец на автомобили и лидер на дребната мафия Санто Чирина. Катани разкрива, че Чирина пристрастява младата маркиза Тити Печи-Шалоя към наркотиците и когато майка ѝ с помощта на любовника си Маринео се опитва да го спре, той в гняв ги убива и двамата. Опитвайки се да остане чисто името на Маринео, неговият помощник Алтеро изнася тялото на комисаря извън града, където е намерен. Катани влиза във връзка с млада маркиза и се опитва да ѝ помогне да преодолее зависимостта от наркотици. Чирина и неговият привърженик се опитват да убият Катани, но храбрият комисар, умишлено попада в капана им, разбива убийците и вкарва Чирина в затвора.

Катани открива, че видни фигури в града са свързани с наркомафията: известният адвокат Теразини, например, защитава престъпници, а сметките на много фирми в банката на уважавания банкер Равануса се използват за пране на приходи от наркотици. Катани, привличайки подкрепата на своя покровител от Рим Себастиано Канито, започва да арестува мафиотите, а също и да блокира сметките на подозрителни компании. Междувременно местната телевизия започва кампания за критика на полицията, а мафията отвлича дъщерята на Катани и изисква от комисаря: 1) да освободи Чирина; 2) да се раздели с Тити; 3) да прекрати дейността си.

С разбито сърце, Катани е принуден да се съобрази с определените условия, като отменя заповедите за конфискация на пратки на наркотици и умишлено саботира собствената си кампания срещу престъпността. Когато кампанията на Катани напълно рухва, а самият той печели репутация в града като злодей и корумпиран чиновник, мафията най-накрая връща дъщерята на Катани. Момичето обаче е в обезумяло състояние, по време на затвора е било изнасилено, противно на обещанията на мафията, че няма да страда. Освободеният Чирина подхвърля наркотици на Тити, момичето няма сили да се съпротивлява и се хвърля през прозореца. По заповед на Теразини, Чирина предава на Катани тялото на убития мафиот, който е изнасили дъщеря му и е убил Лео де Мария. Чирина се опитва да убие самия комисар, но той обезоръжава бандита и отново го вкарва в затвора. Санто Чирина се е превърнал в пречка за мафията поради своя темперамент и непредсказуемост и е убит в затвора.

В ролите

Втори сезон 
Вторият сезон на сериала е режисиран от Флорестано Ванчини. Годината е 1985. Темата на тази част от сагата е концентрирана върху интригите и насилственият натиск на масонската ложа в Сицилия. След поредица от нещастия комисар Катани започва любовна връзка с Олга Камастра, която е член на ложата, като по този начин получава сведения от нея за всичко, което се случва с Октопода. Графинята, силно влюбена в него, започва да играе двойна игра, като дори вкарва комисаря в нейния кръг – така той може да се добира до желаната информация и сам. Адвокат Теразини се оказва най-влиятелният мафиотски бос на острова, който, с множество усилия и поети рискове от страна на Катани, в крайна сметка бива вкаран зад решетките, където обаче попада и Олга. Вторият сезон затвърждава успеха на продукцията, със среден рейтинг от 15 милиона зрители на епизод в Италия.

Трети сезон 
В третия сезон действието се премества в Милано. Това е първият цикъл, режисиран от Луиджи Перели, чиято слава се дължи изцяло на „Октопод“. Сюжетът разкрива действията на финансовата мафия и международните канали за пране на пари. Корадо Катани започва разследване на най-голямата италианска банка – „Антинари“, запознавайки се и с членовете на семейство Антинари. Неочаквано той се влюбва в Джулия (изпълнявана от звездата Джулияна Де Сио) – дъщеря на главата на семейството – Карло Антинари, който ръководи банката заедно със своя баща – Никола Антинари. Появява се и Тано Кариди – най-прочутият мафиотски персонаж на сериала, изпълняван от Ремо Джироне, който първоначално е новият помощник в контрола на банка Антинари, преди да се превърне в неин едноличен собственик в края на тази част. Рейтингът на продукцията остава висок – сезонът е гледан средно от 12 милиона италиански зрители.

Четвърти сезон 
Това е най-успешният сезон на сериала. Машинациите на безскрупулния бос Тано Кариди достигат своя връх, като в лапите му попада и беззащитната Естер (Симона Кавалари), за която той се жени и след като разбира, че тя всъщност помага на правосъдието, я убива. Той отново се среща с Корадо Катани, който се връща в полицията. Разследването на случая с мистериозното убийство на собственика на казино, контролирано от мафията, Кармело Тинадари, е поверен на новата съдийка – легендарната Силвия Конти (Патрисия Миярде), с която в началото Катани се скарва, след което обаче те започват любовна връзка. Следва интензивна поредица от опасни криминални случаи с множество убийства, с които двамата се сблъскват. Когато групировката разбира, че Силвия Конти е непоклатима и не се поддава на корупция, те организират нейното отвличане и изнасилване. Скоро след смъртта на Естер, Катани успява да разкрие всички сътрудници, свързани със сделка за пренасяне и депониране в тунелите на италиански остров на токсични отпадъци и вещества, на която главен диригент е Тано. В последния епизод, една сутрин в двора на миланската болница, Корадо Катани е подложен на специално организиран масов разстрел, загивайки на място. Мигновено до трупа му идва Силвия Конти, която през сълзи се заклева да отмъсти за него. Това е най-запомнящата се сцена на „Октопод“, а въпросният епизод е най-гледаният от всички със своите 17 милиона зрители на Ботуша.

„Октопод“ в България 
Първи сезон на сериала е излъчен за първи път в България през 1987 г. по Първа програма на БТ. Впоследствие е повторен няколко пъти. През 1994 г. е излъчен с дублаж. При премиерното излъчване е със субтитри. През октомври 2004 г. започва последният десети сезон по Канал 1 на БНТ в 22:30. При повторенията по Канал 1, както и за премиерите на по-новите сезони е озвучен. В дублажа участват Силвия Лулчева в първите сезони, Ани Василева в по-късните сезони, Василка Сугарева, Иван Иванов и други. В седми сезон специално участие взема Стефан Данаилов, за да озвучи ролята си на Нуцо Марчиано.

През 2006 г. започва излъчване и по Евроком. Дублажът е на студио Доли. Ролите се озвучават от Ася Братанова, Петя Миладинова, Росен Плосков и Марин Янев.

На 1 май 2012 г. започва излъчване по AXN Crime със субтитри.

На 16 февруари 2021 г. започва повторно излъчване по БНТ 2 от понеделник до петък от 20:00 и завършва на 10 юни. На 9 август започва отново по обновения БНТ 1, всеки делник от 21:00 ч., а по-късно бива преместен от 22:00 ч. и завършва на 3 декември. Ролите се озвучават от Мина Костова, Таня Михайлова, Петър Върбанов, Константин Лунгов и Светломир Радев.

Външни препратки 
 
 Микеле Плачидо (Корадо Катани) и Барбара Де Роси (Тити Печи-Шалоя) в сцена от I сезон

Източници 

Филми на Дамяно Дамяни
Италиански сериали
Екшън сериали
Криминални сериали